Diari Oficial de la Generalitat Valenciana


Sumari del DOGV 2786, del 08-07-1996 (1996/838710)

DECRET 125/1996, de 4 de juliol, del Consell de la Generalitat Valenciana, pel qual es crea la Delegació de la Comunitat Valenciana a Brussel·les.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/07/04/125/dof/vci/html**

### Dades del document

Número de DOGV
:   2786

Data del DOGV
:   08-07-1996

Secció del DOGV
:   DISPOSICIONS GENERALS

Número del document
:   1996/838710


Data del document
:   04-07-1996

Organisme emissor
:   Conselleria de Presidència

Tipus de document
:   Decret

DECRET 125/1996, de 4 de juliol, del Consell de la Generalitat Valenciana, pel qual es crea la Delegació de la Comunitat Valenciana a Brussel·les.   
A fi d'assegurar la presència i la participació dels interessos públics i privats valencians prop de les institucions europees i disposar, tant les administracions públiques com les empreses del sector real o financer, d'una més gran amplitud i celeritat de les informacions que es generen en les institucions comunitàries, es va signar un conveni de col·laboració en matèria d'afers europeus pel qual s'establia una oficina de representació a Brussel·les, entre la Generalitat Valenciana, la Federació Valenciana de Caixes d'Estalvis i el Consell Regional de Cambres de Comerç i Indústria de la Comunitat Valenciana, adherint-s'hi més tard, en els termes previstos en l'apartat vuité del conveni, el Comité de Gestió de l'Exportació de Fruits Cítrics.  
Sobre la base de l'experiència acumulada durant aquests anys, el Consell de la Generalitat, dins de la línia establida d'incrementar el compromís i la implicació en la defensa dels interessos valencians davant les institucions i els òrgans de la Unió Europea, ha decidit crear la Delegació de la Comunitat Valenciana a Brussel·les al si de la Direcció General de Relacions Externes de la Presidència de la Generalitat Valenciana.  
En conseqüència, amb la deliberació prèvia del Consell, en la reunió del dia 4 de juliol de 1996, a proposta del conseller de Presidència de la Generalitat Valenciana, i en virtut de les atribucions conferides per la Llei 5/1983, de 30 de desembre, del Consell, i el Decret 44/1996, de 25 de març, del Consell, pel qual s'aprova el Reglament Orgànic i Funcional de la Presidència de la Generalitat Valenciana i el de la Conselleria de Presidència,  
DECRETE:  
Article 1  
Crear la Delegació de la Comunitat Valenciana a Brussel·les adscrita orgànicament i funcionalment a la Direcció General de Relacions Externes de la Presidència de la Generalitat Valenciana.  
Article 2  
La Delegació de la Comunitat Valenciana a Brussel·les és l'òrgan administratiu de representació, defensa i promoció dels interessos multisectorials d'aquesta Comunitat davant les institucions i els òrgans de la Unió Europea i amb aquesta finalitat complirà les funcions següents:  
a) Fer el seguiment i informar de les activitats de les institucions comunitàries; de la previsible evolució d'aquestes, i de les seues eventuals repercussions en l'àmbit autonòmic de la Comunitat Valenciana.  
b) Servir de centre logístic de suport de les entitats públiques i privades amb seu a la Comunitat Valenciana a través de l'assessorament tècnic en matèries comunitàries.  
c) Promoure i coordinar l'acció entre els òrgans de la comunitat autònoma i els sectors socioeconòmics i professionals amb les institucions i els òrgans de la Unió Europea en projectes i programes d'interés per a la Comunitat Valenciana.  
d) Col·laborar amb oficines o ens similars de les comunitats autònomes espanyoles o de regions instal·lades a Brussel·les.  
e) Facilitar la col·laboració d'entitats i òrgans de l'administració de la comunitat autònoma amb altres entitats públiques i privades ubicades a Brussel·les per a la defensa i promoció dels interessos multisectorials de la Comunitat Valenciana.  
f) Efectuar un seguiment del procés normatiu en relació amb totes aquelles iniciatives de la Unió Europea que afecten les competències o els interessos de la Comunitat Autònoma Valenciana.  
g) Coadjuvar els representants de la Comunitat Valenciana en els comités i grups de treball de la Comissió.  
h) Actuar com a òrgan de relació de la comunitat autònoma amb els conseller de les comunitats autònomes en la Representació Permanent Espanyola.  
i) Difondre, entre les institucions de la Unió Europea, la imatge socioeconòmica, cultural i històrica de la Comunitat Valenciana.  
j) Totes aquelles altres funcions que li siguen assignades per la Direcció General de Relacions Externes.  
Article 3  
Al capdavant de la Delegació de la Comunitat Valenciana a Brussel·les hi haurà un director nomenat pel Consell que exercirà les competències que li corresponguen com a titular de la Delegació, així com aquelles altres que en matèria de contractació i disposició de despeses li siguen atribuïdes per delegació del conseller de Presidència.  
El titular de la Delegació de la Comunitat Valenciana a Brussel·les serà el representant de la Generalitat Valenciana en aquelles iniciatives de nova creació que amb fins d'interés general en matèria comunitària, fomenten l'acostament de la realitat de la Comunitat Autònoma Valenciana a la de les institucions europees.  
DISPOSICIONS ADDICIONALS  
Primera  
Les referències que en la normativa vigent es fan a la Oficina de la Comunitat Valenciana a Brussel·les s'entendran fetes a la Delegació de la Comunitat Valenciana a Brussel·les.  
Segona  
S'autoritza el conseller de Presidència perquè dicte les disposicions necessàries per al desplegament d'aquest decret.  
DISPOSICIó FINAL  
Aquest decret entra en vigor l'endemà de la publicació en el Diari Oficial de la Generalitat Valenciana.  
València, 4 de juliol 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller de Presidència,  
JOSÉ JOAQUíN RIPOLL SERRANO


Còpia Permalink ELI